钦定古今图书集成/明伦汇编/官常典/第250卷 > 《为魏王让知政事第二表》前人
## 钦定古今图书集成/明伦汇编/官常典/第250卷 > 《为魏王让知政事第二表》前人

臣某言：“臣由衷之辞，已具前表；分外之泽，仍叨厚恩。
祗命低回，不知所处。臣某诚惶诚恐，顿首顿首，死罪
死罪。”臣九能无术，五技不成，空荷陶甄，竟微知效。陛
下笃犹子之爱，用家人之慈，流其渥恩，被以簪组。析
珪分器，等姬氏之藩维；裂壤誓河，承汉家之礼秩。皇
仪晓列，拜金扆而升玉墀；仙跸晨游，陪柏梁而待嵩
“柱。在臣荣幸，实冠等夷。惟臣妄庸，已成忝越，岂可以
仍祗大命，更窃厚恩，任济时之股肱，为巨川之舟楫？”
且臣属居宗室，地接葭莩，惟社稷之安危，乃门庭之
休戚。岂不愿磨顶至踵，裨高益深，徒以智力有涯，勉
强无地，惧倾辀之为败，忧折鼎之生灾，匪藏器而谋
身，实输诚而体国。伏乞俯矜愚劣，永鉴隆替，思“懋赏
懋官”之义，用知臣知子之心。特停过恩，速寝严命，则
物情舆议，咸仰于至公；叨荣谬官，不尘于则哲。无任
惭惧屏营之至。谨诣阁奉表以闻。